Paniek gesaai oor misvormde lam wat 'lyk soos mens' | Maroela Media
'n Foto van die misvormde lam (Foto: ANA)
Waarskuwing: Die foto in dié berig kan sensitiewe lesers en kinders ontstel.
Die Oos-Kaapse departement van landelike ontwikkeling en landbouhervorming het Woensdag bevestig dat die foto van 'n erg misvormde lammetjie wat soos 'n veldbrand op sosiale media versprei, nié 'n slenter is nie.
Dr. Lubabalo Mrwebi, hoofdirekteur van Veterinary Services in Lady Frere in die Oos-Kaap, het gesê dié foto het die internet aan die gons omdat die lammetjie met die eerste oogopslag 'n menslike vorm het.
"Die erg misvormde lam wat vandeesweek in Lady Frere gebore is, is nie menslik nie, maar 'n doodgebore skaaplammetjie. Die lammetjie is vermoedelik deur Rift Valley-koors besmet in die vroeë stadium van die skaap se dragtigheid," het Mrwebi gesê.
Hy het verder gesê dit is nie ongewoon vir dragtige diere om vroeg in hul dragtigheid deur virusse besmet te word nie.
"Virusinfeksies in die vroeë stadiums van dragtigheid kan die fetus besmet en lei tot die ontwikkeling van misvormings in die groeiende fetus. Dit is waarskynlik wat met die dragtige skaap gebeur het."
Mrwebi het gesê talle sosialemediagebruikers het paniek gesaai deur vals nuus te versprei soos dat die skaap menslike gene het, en juis daarom dié vorm het. In 'n verklaring het hy daarop gewys dat dit nié biologies moontlik is vir 'n skaap om menslike gene te hê nie.
Hy sê die betrokke skaap moes laat Desember 2016 of vroeg in Januarie 2017 dragtig geraak het, aangesien 'n skaap vyf maande lank dragtig is. Dié tydstip het glo gepaard gegaan met hoë reënval wat baie muskiete – wat draers van virusse soos Rift Valley-koors is – tot gevolg gehad het.
"Daar kan dus aangeneem word dat die skaap deur dié virus besmet is," het hy gesê.
Die departement sal 'n nadoodse ondersoek van stapel stuur, en die resultate van dié ondersoek sal sodra dit bekend is, aan die publiek bekend gemaak word.